Rebild Kommune besluttede i oktober sidste år at lukke Ravnkilde Skole ved udgangen af skoleåret. Men om få uger åbner Ravnkilde Skole og Børnehave i Rebild Kommune igen dørene for byens børn - men det bliver ikke som kommunalt tilbud. I stedet er både institution og skole genopstået på grund af lokale kræfter. - Vi har ikke nogen, der kommer og gør det for os, vi bliver nødt til at hjælpes ad og nå i mål. Det skal vi, lyder det fra Nanna Sund Christoffersen, der er næstformand i bestyrelsen hos Ravnkilde Børneunivers og Friskole. Derfor blev der i dag kaldt sammen til arbejdsdag, for der brug for frivillig arbejdskraft, hvis drømmen om daginstitution og skole skal holdes i live. - Det bliver luksus Den  7. august starter 19 børnehavebørn og 4 vuggestuebørn i institutionen. Og 10. august følger 12 skolebørn trop i en særlig version af hjemmeskole. For beslutningen om at lukke folkeskolen kom så sent, at der ikke var tid til at ansøge om en friskole. - Vi håbede jo med alt, at det ikke var det, der skulle ske, men da det så skete blev vi nødt til at kigge på hinanden og sige: "hvad gør vi så?". Derfor er Helle Randers nu ansat som daglig leder af både børnehave, vuggestue - og skole. Og det er hende, der i første omgang skal sørge for at undervise de 12 skolebørn. - Jeg er vant til at være i folkeskolen, og har haft klasser helt op til 27 elever, så jeg tænker, at 12 elever, det bliver luksus! Helle Randers er ikke bange for, at hun ikke kan rumme alle eleverne, der går fra 0.-4. klasse,  fagligt. Et stort arbejde forude Når skolen genopstår som friskole om et år, skal der mindst være 14 elever det første år, og mindst 32 i skolens 3 år. Derfor ligger der et arbejde med at rekruttere flere elever. - Hvis det her projekt skal lykkes, skal vi både have en vuggestue, en børnehave og en skole, for vi skal have en fødekæde. Når man starter en friskole, så er den startet, fordi vi vil noget i det her nærmiljø, og vi skal ud og promovere os selv i et større område, så man ved, hvad vi har at tilbyde. - Det her skal jo ikke bare være en skole, en børnehave og en vuggestue. Det skal også være et hus, hvor hele byen gør brug af faciliteterne, supplerer Nanna Sund Christoffersen.

Referat:
Skolen i Ravnkilde genopstår ved hjælp af lokale ildsjæle, der nægter at give op.